KIRJALLINEN KYSYMYS E-0719/03 esittäjä(t): Rosa Miguélez Ramos (PSE) neuvostolle. Prestige-öljykatastrofi ja EU:n toimet Kansainvälisessä merenkulkujärjestössä.



Virallinen lehti nro 280 E , 21/11/2003 s. 0081 - 0082



KIRJALLINEN KYSYMYS E-0719/03 esittäjä(t): Rosa Miguélez Ramos (PSE) neuvostolle (11. maaliskuuta 2003) Aihe: Prestige-öljykatastrofi ja EU:n toimet Kansainvälisessä merenkulkujärjestössä Euroopan parlamentti hyväksyi 19. joulukuuta 2002 päätöslauselman meriturvallisuudesta ja toimenpiteistä öljytankkeri Prestigen aiheuttaman katastrofin seurausten lievittämiseksi. Päätöslauselman 5 kohdassa Euroopan parlamentti toteaa, että Euroopan unionilla on vain rajallinen valta valvoa sen vesialueilla kauttakulkumatkalla olevia aluksia; kehottaa siksi neuvostoa myöntämään kiireellisesti komissiolle valtuudet neuvotella kaikkien 15 jäsenvaltion puolesta Kansainvälisessä merenkulkujärjestössä erityisesti satamavaltioiden suorittaman valvonnan sääntöjen tiukentamisesta kolmansissa maissa, lippuvaltioita koskevan tarkastusvalvonnan kehittämisestä torjumaan mukavuuslippuja Pariisin yhteisymmärryspöytäkirjan mukaisesti ja pakollisten laivareittien ja luotsauksen asianmukaisesta noudattamisesta sekä laivaliikenteen rajoittamisesta erityisen herkiksi määritellyillä merialueilla (PSSA) haavoittuvaisten rannikkojen suojelemiseksi; koska päätöksenteko Kansainvälisessä merenkulkujärjestössä on hidasta, kehottaa komissiota aloittamaan samanaikaisesti kahdenväliset neuvottelut tärkeimpien kolmansien valtioiden kanssa EU:n aluevesillä kauttakulkumatkalla olevien alusten turvallisuuden parantamiseksi. Miten neuvosto arvioi Euroopan parlamentin kyseistä pyyntöä? Mihin toimiin neuvosto on ryhtynyt tai aikoo ryhtyä asian edistämiseksi? Yhteinen vastauskirjallisiin kysymyksiin E-0717/03 ja E-0719/03 (21. heinäkuuta 2003) Neuvosto on tyytyväinen siihen, että Euroopan parlamentti reagoi nopeasti Prestige-aluksen onnettomuuteen, kuten käy ilmi 21. marraskuuta ja 19. joulukuuta 2003 annetuista päätöslauselmista. Neuvosto yhtyy täysin useimpiin periaatteisiin, joita päätöslauselmissa on puolustettu, ja panee tyytyväisenä merkille, että monet Euroopan parlamentin ehdottamista toimenpiteistä vastaavat päätelmiä, jotka neuvosto (liikenne, televiestintä ja energia) antoi 6. joulukuuta 2003 alusten turvallisuudesta ja pilaantumisen ehkäisystä vastauksena öljytankkeri Prestigen onnettomuuteen. Kuten kysymyksessä oikeutetusti tähdennetään, merenkulun turvallisuuden lisääminen ja meriympäristön pilaantumisen ehkäisy edellyttävät, että toimenpiteitä toteutetaan kansainvälisellä tasolla yhteisön lainsäädännön lisäksi. Neuvosto kiinnittää tästä syystä edelleen huomiota ongelmiin, jotka liittyvät merenkulun turvallisuuteen ja meriympäristön suojeluun asianomaisilla kansainvälisillä foorumeilla. Jäsenvaltiot osallistuvat niin ikään aktiivisesti kansainvälisiin neuvotteluihin, joita käydään kysymyksessä mainituista eri kysymyksistä etupäässä Kansainvälisessä merenkulkujärjestössä (IMO), ja toimivat niiden kantojen mukaisesti, jotka on aikaisemmin yhteensovitettu EU:n jäsenvaltioiden ja komission kesken. Neuvosto yhtyy onnettomuusuhan vähentämistä koskevaan tavoitteeseen. Kyseinen uhka voisi aiheuttaa meriympäristön ja rannikkoalueiden pilaantumista, joka johtuu öljyä ja vaarallisia aineita herkillä alueilla kuljettavista aluksista. Tavoitteeseen päästäisiin esimerkiksi toteuttamalla merikuljetusväylien siirtämisen, pakollisen luotsauksen ja meriliikenteen rajoittamisen kaltaisia toimenpiteitä. Tätä varten neuvosto kehotti 6. joulukuuta antamissaan päätelmissä jäsenvaltioita, joilla on suojeltavanaan yhteisiä etuja herkillä merialueilla, määrittämään ja laatimaan koordinoituja ehdotuksia alueista, jotka olisi suojeltava erityisen herkkinä merialueina IMOn puitteissa. Neuvostolle on ilmoitettu, että eräät jäsenvaltiot esittävät yhteisen ehdotuksen IMOn meriympäristön suojelukomitean seuraavassa kokouksessa, joka pidetään 14.18. heinäkuuta 2003. Kyseisessä ehdotuksessa ehdotetaan, että Atlantin rannikkoalue nimettäisiin erityisen herkäksi merialueeksi. Neuvosto kannattaa lisäksi sitä, että pannaan tehokkaasti täytäntöön alueelliset ja kansainväliset säännöt satamavaltioiden suorittamasta valvonnasta, ja on yhtä mieltä siitä, että satamavaltioiden suorittaman valvonnan tehostaminen kuuluu niihin toimenpiteisiin, joita on sovellettava alikuntoisiin aluksiin. Tässä yhteydessä jäsenvaltiot osallistuvat tällä alalla Pariisin yhteisymmärryspöytäkirjan ja IMOn puitteissa parhaillaan tehtävään työhön esimerkiksi 7.11. huhtikuuta 2003 pidettävän lippuvaltion toimeenpano- ja valvontatyötä käsittelevän IMOn alakomitean yhdennentoista kokouksen yhteydessä. Sen lippuvaltioissa suoritettavia tarkastuksia koskevan menettelyn kehittämisen osalta, jonka tarkoituksena on torjua mukavuusliput, neuvosto ilmaisi 6. joulukuuta tukevansa IMOssa parhaillaan tehtävää työtä lippuvaltiokoodin ja pakollisen auditointijärjestelmämallin kehittämiseksi tarkoituksena varmistaa se, että lippuvaltiot toteuttavat kansainvälisten yleissopimusten mukaiset velvollisuutensa. Yleisesti ottaen neuvosto korosti tarvetta tarkastella uudelleen merioikeutta ja meriliikennettä koskevia kansainvälisiä sääntöjä, jotka johtavat joidenkin avointen rekisterien hyväksymään vastuuttomuuteen ja huolimattomuuteen. Lopuksi neuvoston päätelmissä käsiteltiin Euroopan parlamentin päätöslauselman mukaisesti tarvetta saada aikaan sopimuksia keskeisten kolmansien maiden kanssa EU:n aluevesillä kauttakulkumatkalla olevien alusten turvallisuuden parantamiseksi. Neuvosto pani merkille komission aikomuksen toteuttaa tarvittavat toimet sen varmistamiseksi, että ehdokasmaat ja muut naapurimaat, Venäjä mukaan lukien, osallistuvat sopimukseen, jonka mukaan raskasöljyjä kuljetettaisiin ainoastaan kaksoisrungolla varustetuissa öljysäiliöaluksissa. Neuvosto ilmoitti niin ikään tukevansa komissiota sen pyrkimyksissä tutkia mahdollisuuksia järjestää teknisiä yhteistyöohjelmia naapurivaltioiden auttamiseksi niiden pyrkimyksissä parantaa meriturvallisuutta ja ehkäistä pilaantumista.